T. Galbavý, poslanec: (2008-02-06):
Iste tak už, ako povedal pán minister kultúry, rokujeme dnes o návrhu, ktorý upravuje práva a povinnosti vydavateľov periodickej tlače a tlačovej agentúry, upravuje práva a povinnosti osôb pri uplatňovaní nových inštitútov, ako je právo na odpoveď a právo na dodatočné oznámenie a inštitútu, ktorý už poznal starý tlačový zákon, to je právo na opravu. Rokujeme o zákone, ktorý je bezpochyby najdiskutovanejším, ale aj najkritizovanejším v poslednom období. Vyjadrujú sa k nemu mediálni experti, vydavatelia, vyjadrujú sa k nemu novinári, ale aj my politici. Významné medzinárodné inštitúcie, ako je Organizácia pre bezpečnosť a spoluprácu v Európe Freedom House Reportéri bez hraníc si dokonca objednávajú anglickú verziu tohto návrhu zákona. Isteže, majú oň záujem. My všetci vieme prečo, len pán minister do dnešného dňa nepochopil, prečo tlačový zákon nespĺňa kritériá európskych štandardov a kritériá demokratických pravidiel. Bohužiaľ, je pravda aj to, že konečná podoba alebo spor o konečnú podobu tlačového zákona zasiahol aj Lisabonskú zmluvu. Tá obsahuje ustanovenia, ktoré hovoria o ochrane ľudských práv, o práve a prístupnosti občanov na pravdivé a včasné informácie. Bohužiaľ, Lisabonská zmluva má ustanovenie o slobode, ale zákon, ktorý je predkladaný, ho nerešpektuje. Práve naopak, ohrozuje. Súčasná podoba vládneho návrhu, tak ako ju máme na stole, odráža reálnu politiku súčasnej vlády, ktorá je v rozpore nielen s literou, ale aj s duchom Lisabonskej zmluvy, ale najmä jej princípmi, na ktorých Európska únia je postavená, a preto nie sme vydierači. Je naším legitímnym právom a nielen právom, ale aj povinnosťou obhajovať slobodu tlače, obhajovať práva občanov na informácie a súhlasím, obhajovať práva občanov vyjadriť sa v prípade, že bolo poškodené ich dobré meno, česť, dôstojnosť takisto aj podnikateľov. Obhajujme práva občanov, aby prostredníctvom médií kontrolovali politikov, kontrolovali exekutívu o tom, ako narába s mocou, a to je absolútne legitímne. Ctené kolegyne, kolegovia, som o tom presvedčený, že nikto z vás v tejto sále nespochybňuje fakt, že súčasne platný zákon je prekonaný. Je to elix socializmu, ktorý nedokáže reflektovať na vývoj mediálnej oblasti, preto schvaľujem rozhodnutie vlády predložiť nový, moderný, prehľadný a v každom prípade vyvážený zákon. Bohužiaľ, ale musím konštatovať, že predložený návrh tieto ambície nespĺňa. Je síce nový, ale nie moderný. Nie je prehľadný ani jednoduchý. Naopak, je vágny a zahmlieva. Predovšetkým nie je ani vyvážený. Podľa nášho názoru dokonca hrozí, že po jeho prijatí sa nezvýši, ale, naopak, zníži právo občana na informácie, zníži sa právo občana kontrolovať politikov, verejných činiteľov prostredníctvom médií. Vážené dámy a páni, zákon v takejto predloženej podobe nepomôže ani médiám, nepomôže ani občanovi. Obsahuje množstvo jasne a hlavne nejasne naformulovaných doslova gumových  paragrafov. A ako je známe, gumové paragrafy vytvárajú priestor, príležitosť pre zastrašovanie, zneužitie a v krajnom prípade aj trestanie. S ohľadom na množstvo vágnych ustanovení v niektorých paragrafoch, najmä v paragrafoch v práve na odpoveď a v § 6 povinnosti pre vydavateľov periodickej tlače a tlačovej agentúry si myslím, pán minister, že nejde o náhodu. Ide o jednoznačný zámer, o akýsi akt pomsty voči médiám a akt pomsty exekutívy voči médiám a povedzme k nepohodlným, kritickým článkom a vyjadreniam. Pamätám si na to, možno mi pán minister bude vedieť odpovedať alebo ma upresní, vláda mala 25. apríla tlačovku, na ktorej prijala uznesenie, že je nespokojná s veľkým nárastom nepravdivých, pravdu skresľujúcich a neobjektívnych informácií. Vtedy pán predseda vlády, ale aj pán minister na tlačovke povedali, že je tento problém v riešení, pripravuje sa nový zákon tlačový zákon a veľmi presne ste sa odvolali práve na inštitút odpovede, kde ste hovorili, prečo by občan, mysleli ste predovšetkým na vás, iste, prečo by občan nemal právo reagovať na nepravdivé a pravdu skresľujúce informácie, ktoré ho poškodzujú a zrazu dostaneme zákona na stôl a vidíme tu čierne na bielom, že odpoveď je koncipovaná tak, že na ňu môže reagovať každý aj v prípade, že článok alebo tie skutkové tvrdenia budú obsahovať absolútnu pravdu. A v tomto je ten rozdiel. Cieľom je nie ochraňovať občana, cieľom tohto návrhu zákona je ochraňovať urazených, frustrovaných politikov, pretože sa nedokážu pozerať na svoje obrázky a nedokážu prečítať a akceptovať kritiku, ktorá sa na nich vrhá. A to platí aj pre nás. My sme taktiež politici, každý politik si predsa musí uvedomiť predtým, ako išiel do politiky, že hranice prípustnej kritiky  musia byť oveľa širšie, ako sú u civilnej osoby, ten prah práv a ochrany našich osobnostných slobôd musí byť nízko, veľmi nízko na rozdiel od tých, ktorí nás poslali do Národnej rady. Vážený pán minister, neurazte sa, že si dovolím prirovnať tento návrh zákona k známej rozprávke Jozefa Čapka o tom, ako psíček a mačička piekli tortu. Vzali formu, usúdili, že do torty patrí všetko, čo kto má rád. Vzali formu, mačička mala rada myši, ryby, mlieko a smotanu, nuž, šup to tam. Psíček pridal pár kociek cukru, kožu z údenej slaniny a nejaké kosti. Vieme všetci, ako sa to skončilo. Psíček a mačička mali veľké šťastie, pretože tortu zožral iný veľký pes a potom celý týždeň nariekal pod plotom. (Potlesk.) A tento návrh, a chcem povedať hlavne, prečo som siahol po tomto príklade, vôbec nechcem znevažovať túto vážnu diskusiu. Tento návrh vyzerá tak, že ste pozbierali z európskych zákonov určité prvky, ony samy osebe môžu byť dobré, ja ich nespochybňujem, ale keď ich sústredíte do jedného zákona a následne ich upravíte, no, vzniká nestráviteľná a mediálnemu zdraviu nebezpečná zmes. Tam je ten problém. Vážené dámy a páni, poprosím vás, aby ste ma nevyrušovali, lebo sa potrebujem sústrediť. Pri všetkej úcte k vášmu postaveniu, poprosím vás, nechajte ma slobodne hovoriť. Ale nič sa nedeje. Je to dosť vážny problém, je zabrzdená Lisabonská zmluva, nech si spytuje svedomie pán minister, prečo predložil zákon, ktorý kritizuje celý svet. (Smiech v rokovacej sále a potlesk.) Áno, sťažujú sa aj Eskimáci. Poprosím, pani predsedajúca, aby ste upozornili vašich kolegov, pána ministra budúceho a súčasného podpredsedu vlády, ktorý je podpredsedom vlády pre ľudské práva, nech neznižuje autoritu tohto parlamentu a nech si, s prepáčením, dáva pozor na poznámky a hlúpe poznámky. Pani predsedajúca, poprosím vás. Je to nepríjemné počúvať to. Samozrejme vás chápem, ale nedáme si zapchať ústa, to sa spoľahnite. (Reakcie v sále.)